

Takmičenje mladih novinara i novinarki

Polazne informacije

Program "Media for All" (Program) realizuje se u Albaniji, Bosni i Hercegovini, na Kosovu, u Crnoj Gori, Severnoj Makedoniji i Srbiji. Svrha ovog programa koji podržava medije je jačanje uređivačke nezavisnosti medija na Zapadnom Balkanu i pružanje podrške lokalnim nezavisnim medijima u ostvarivanju finansijske održivosti. Program sprovodi konzorcijum koji predvodi British Council, u saradnji sa Balkans Investigative Reporting Network (BIRN), Thomson Foundation i INTRAC (The International NGO Training and Research Centre). Program Media for All pokrenut je 2019. godine i traje do jula 2022.

Aktivnosti za mlade

Svrha programa Media for All je unapređenje kapaciteta medija mladih i mladih novinara i novinarki u Albaniji, Bosni i Hercegovini, na Kosovu, u Crnoj Gori, Severnoj Makedoniji i Srbiji, za izradu kvalitetnog, relevantnog, etičkog i rodno osetljivog sadržaja, povećanje interesovanja i angažovanja mladih u medijima na lokalnom nivou i olakšavanje regionalnog umrežavanja mladih u medijima.

Takmičenje mladih novinara i novinarki

Program Media for All otvara prijave za Takmičenje mladih novinara i novinarki, sveobuhvatnog programa za novinare i novinarke koji nudi program stipendija za novinare i novinarke koji se bave temama usmerenim na mlade, mentorstvom i profesionalnim usmeravanjem, kao i promocijom medijskog sadržaja koji proizvedu novinari i novinarke koji budu učestvovali u ovom programu, u medijima u regionu.

Na takmičenje se mogu prijaviti novinarski timovi iz različitih zemalja, koji zajednički rade na produkciji medijskog sadržaja namenjenog mladima i od značaja za mlade u celom regionu Zapadnog Balkana. Za učešće u programu će biti izabrano 10 timova od po tri novinara/ke.

Svakom od novinara/ki koji budu učestvovali će biti dodeljena stipendija u iznosu od 500 GBP, dok će pet najboljih timova biti pozvano da svoje priče predstave na događaju za umrežavanje u okviru programa Media for All i takmiče se za vredne nagrade.

Ciljevi Takmičenja

Studije sprovedene na Zapadnom Balkanu ukazuju na regionalni trend opadajućeg poverenja mladih u tradicionalne medije, a jedan od razloga je to što mladi smatraju da tradicionalni mediji ne plasiraju sadržaj koji je od značaja za mlade, niti daju prostor mladima da sami proizvode sopstvene vesti i emisije[[1]](#footnote-2). Podaci takođe pokazuju da su mladi generalno nedovoljno zastupljeni u medijima na Zapadnom Balkanu, što je posebno izraženo kada je reč o davanju komentara u svojstvu stručnjaka ili izvora vesti.[[2]](#footnote-3) Mladi se u medijima u glavnom predstavljaju kao homogena jedinica, često su predmet i pozitivnih i negativnih stereotipa naglašenih kritikom društvene elite kao pasivni i apatični.[[3]](#footnote-4)

U svrhu prevazilaženja nekih od izazova navedenih iznad, Takmičenje mladih novinara i novinarki posebno ima za cilj da:

* podstakne proizvodnju visokokvalitetnog, relevantnog, etičkog i rodno osetljivog sadržaja namenjenog mladoj publici u zemljama Zapadnog Balkana;
* poveća interesovanje i angažovanje mladih sa medijima;
* poveća zastupljenost mladih u medijskoj produkciji i podigne vidljivost pitanja koja se bave mladima na Zapadnom Balkanu;
* poveća relevantnost i vidljivost zajedničkih izazova sa kojima se mladi suočavaju i njihove prekogranične dimenzije na Zapadnom Balkanu;
* doprinese uravnotežavanju stereotipskog predstavljanja mladih u medijima na Zapadnom Balkanu;
* podstakne proizvodnju medijskog sadržaja koji se bavi mladima, od strane mladih.

Pojedinosti u vezi sa Takmičenjem

Predviđeno trajanje programa je osam nedelja, od 16. septembra do 5. novembra 2021. godine. Najboljih pet timova će takođe učestvovati na događaju za umrežavanje koji će biti održan u poslednjoj nedelji novembra.

Tokom ovog vremena, odabrani timovi će raditi na produkciji priče na osnovu ideje predložene u prijavi. Učešće na nedeljnim konsultativnim sesijama sa dodeljenim mentorima/kama je obavezno. Sve mentorske sesije će biti održane onlajn, na engleskom jeziku.

Priče treba da budu proizvedene na najmanje dva jezika i pripremljene za objavljivanje i promociju na društvenim mrežama. Sve producirane priče će biti objavljene u saradnji sa medijima širom Zapadnog Balkana. Program će obezbediti objavljivanje i promociju priča.

Troškovi povezani sa produkcijom priča pokrivaju se iz obezbeđenih stipendija (500 GBP po svakom članu tima).

Ko može da se prijavi?

Dobrodošle su prijave timova od po tri novinara/ novinarke koji dolaze iz najmanje dve različite države Zapadnog Balkana. Od timova se očekuje da zajednički rade na produkciji jedne priče, uz podršku dodeljenog mentora/ke.

*Program snažno podstiče da prijave podnesu timovi koji su u celosti sastavljeni od tri novinara/ke iz tri različite države. Prijave nekompletnih timova (manje od tri novinara/ke ili tri novinara/ke iz dve različite države) ili individualne prijave će se razmatrati u izuzetnim slučajevima, u kojima ćemo razmotriti uparivanje učesnika kao pomoć u formiranju timova, na osnovu tema predloženih priča i njihovih prijava. Prednost pri odabiru u celosti imaju u potpunosti oformljeni tročlani timovi.*

* Svi članovi tima treba da budu starosti od 21 do 30 godina, državljani jedne od šest država Zapadnog Balkana (Albanije, Bosne i Hercegovine, Kosova, Crne Gore, Severne Makedonije, Srbije).
* Svi članovi tima treba da budu u mogućnosti da demonstriraju iskustvo i aktivan rad u oblasti novinarstva.
* Svi članovi tima treba da poseduju odlično znanje engleskog jezika i budu u mogućnosti da prate sesije sa svojim mentorima/kama na engleskom jeziku.
* Svi članovi tima treba da pokažu posvećenost kompletnom učešću u procesu produkcije i posvećenost radu sa mentorima/kama.

Koje forme i teme sadržaja su obuhvaćene?

Svi formati predloženog medijskog sadržaja su dobrodošli: tekstualni, audio, video, multimedijski, podkasti, blogovi, vlogovi i druge forme koje učesnici predlože.

Takmičenje je otvoreno za predloge koji se bave nekom od tema navedenih u nastavku. Slobodni ste da predložite temu koja nije na ovom spisku, sve dok možete da pokažete relevantnost i značaj teme za mlade na Zapadnom Balkanu.

* zapošljavanje mladih,
* rodna ravnopravnost i rodna pitanja,
* migracije,
* životna sredina,
* posledice pandemije na mlade,
* lokalna politika i mladi,
* aktivizam mladih,
* nasilje u populaciji mladih,
* mladi i mediji.

Pojedinosti o nagradi/ stipendiji

Svaki član tima koji bude odabran za učešće u programu dobija stipendiju u iznosu od 500 GBP bruto (iznos obuhvata i sve relevantne poreze). Za proizvodnju priča ne dodeljuju se dodatna sredstva.

Članovi pet najboljih timova će biti pozvani da učestvuju na događaju za umrežavanje koji je planiran da bude održan uživo (pod uslovom da to dozvoli epidemiološka situacija) u poslednjoj nedelji novembra, kada će imati priliku da predstave svoje priče žiriju iskusnih novinara/ki i takmiče se za nagrade u vidu produkcijske opreme (ukupne vrednosti 3.000,00 GBP).

Program pokriva troškove učešća na događaju za umrežavanje (troškovi puta i smeštaja).

Ocena i odabir prijava

Komisija za odabir prijava će izvršiti ocenu svih prispelih prijava na osnovu sledećih kriterijuma:

* Relevantnost predložene teme/ideje u odnosu na cilj Takmičenja i teme koje su navedene kao prihvatljive;
* Kvalitet predložene ideje, pristup predloženoj temi, originalnost predloga;
* Sastav tima- broj uključenih država, iskustvo članova tima i kvalitet prethodnih radova.

1. Sanela Hodžić i Anida Sokol. (2019) Surfanje po tankom ledu: Mladi, mediji i problematični medijskih sadržaji. Mediacentar Sarajevo. Dostupno na: https://www.media.ba/sites/default/files/mladi\_mediji\_problematicni\_medijski\_sadrzaji\_web.pdf [↑](#footnote-ref-2)
2. Katarina Klingova, Dominika Hajdu – From Online Battlefield to Loss of Trust, GLOBSEC Policy institute, 2018. Dostupno na:

   https://www.globsec.org/publications/online-battlefield-loss-of-trust/ [↑](#footnote-ref-3)
3. V. na primer, predstavljanje mladih u Srbiji, Stefan Janjić- Mladi u medijskom ogledalu, Krovna organizacija mladih Srbije – KOMS, 2017 Dostupno na:

   <https://koms.rs/wp-content/uploads/2017/12/Mladi-u-medijskom-ogledalu-.pdf> [↑](#footnote-ref-4)